《陪赵传道都护饮拟岘台诗》
宋代·李彭

平生羊荆州，雅意垂不朽。登临发浩叹，望秋怯蒲柳。

谁知如湛者，自可弊宇宙。邹郎不领略，甘言发谀口。

奈何千载馀，卜筑拟岘首。我来胜气生，排霄峙山斗。

何暇知许事，溪山揽明秀。都护贤王孙，为具扫愁帚。

晴岚变晚霭，霞绮粲高牖。如开摩诘画，妙处落杯酒。

长啸徙倚馀，孤鸿没南岫。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。